Més de 700 persones han gaudit del festival de cinema 'Palaudiovisual' al Palau Ducal
26 agost 2021

## Més de 700 persones han gaudit del festival de cinema 'Palaudiovisual' al Palau Ducal26 agost 2021Última actualització: 26 agost 2021

![](../gestion/img/f1466b4f30e91da26fa66ab9c94ce2ceeb68d73776ccffa927f6f6f8f4fd806b.JPG)  
  

Ahir 25 d'agost va finalitzar el festival de cinema 'Palaudiovisual' amb la projecció de la pel·lícula 'Borrar el historial'. Gràcies a aquesta iniciativa impulsada per aquest departament, des del 7 de juliol passat 744 persones han visitat enguany el pati d'Armes del Palau Ducal i han esgotat totes les entrades per a gaudir de 8 pel·lícules que han estat reproduïdes en versió original subtitulada tots els dimecres a les 22 hores.

El regidor de Cultura, Nahuel González, ha mostrat la seua satisfacció davant l'èxit d'aquest "_programa molt consolidat_" que demostra l'aposta de la ciutadania per la cultura segura i l'impacte positiu que té per a la nostra economia. "_La ciutadania valora la iniciativa municipal de projectar cinema de qualitat en un marc incomparable com és el pati del Palau Ducal de Gandia. I no sols és un atractiu cultural per al veïnat i visitants, sinó també per a l'economia del voltant com el sector de la restauració, el comerç i el turisme_".

Per la seua part, Joan Fuster, tècnic de l'àrea de Cultura, ha valorat de manera molt positiva aquesta edició del 'Palaudiovisual', que, malgrat la reducció d'aforament marcada per la normativa COVID, "_ha estat un èxit de participació i acceptació del públic_". Així mateix, ha destacat la consolidació del projecte, així com l'intent de millorar algunes característiques tècniques i d'ampliar la programació de cara a futures edicions.